ພາຍໃຕ້ການເປັນປະທານຂອງ ທ່ານ ອຸ່ນຄຳ ບຸນຍະແສງ ຫົວໜ້າກົມປົກປ້ອງແຮງງານ ສູນກາງສະຫະພັນກຳມະບານລາວ (ສກລ), ມີຜູ້ ຊ່ຽວຊານຕາງໜ້າຈາກອົງການແຮງງານສາກົນ (ILO), ຜູ້ຕາງໜ້າວຽກງານກຳມະບານຈາກ 9 ເມືອງ ໃນນະຄອນຫຼວງວຽງຈັນ, ສະພາການ ຄ້າ, ສະຖາບັນລາວ-ເກົາຫຼີ, ລັດວິສາຫະກິດນ້ຳມັນເຊື້ອໄຟ, ລາວໂທລະຄົມ, ຝ້າຍລາວ, ບໍລິສັດເບຍລາວ, ສະກາວີລາວ, ບີຄໍເປຣັດ ແລະ ພະນັກງານວິຊາການ ສກລ ທີ່ກ່ຽວຂ້ອງ ເຂົ້າຮ່ວມລວມທັງໝົດ 35 ທ່ານ.
ຈຸດປະສົງການຝຶກອົບຮົມໃນຄັ້ງນີ້ ກໍ່ເພື່ອເລັ່ງໃສ່ສ້າງຄວາມເຂັ້ມແຂງໃຫ້ກັບຕົວແທນກຳມະບານທີ່ຕາງໜ້າຈາກພາກສ່ວນຕ່າງໆ ທັງພາກລັດ ແລະ ເອກະຊົນ ໃຫ້ມີຄວາມເຂົ້າໃຈເລິກ ເຊິ່ງຂື້ນຕື່ມກ່ຽວກັບສິດ ແລະ ພາລະບົດບາດຂອງຕົນ ຄ່ຽງຄູ່ກັບການຍົກສູງໜ້າທີ່ຮັບຜິດຊອບ ແລະ ຈັດຕັ້ງຜັນຂະຫຍາຍໃຫ້ມີຄວາມສຳເລັດເປັນກ້າວໆ ໂດຍອີງໃສ່ບັນດາເງື່ອນໄຂທີ່ອຳນວຍ ເພື່ອເປັນພື້ນຖານໃນການສະເໜີຜົນປະໂຫຍດລວມ ໃຫ້ແກ່ຜູ້ອອກແຮງງານ ແລະ ຜູ້ໃຊ້ແຮງງານໃນເວລາດຽວກັນ; ພ້ອມດຽວກັນນັ້ນ ພິທີດັ່ງກ່າວຍັງໄດ້ຈັດເຜີຍແຜ່ກ່ຽວກັບວຽກງານປະກັນສັງຄົມ ທີ່ເປັນນະໂຍບາຍຂອງລັດຖະບານ ໃນການຄ້ຳປະກັນຊີວິດການເປັນຢູ່ຂອງຜູ້ອອກແຮງງານເວລາທີ່ມີການເຈັບເປັນ, ເສຍອົງຄະ, ອອກລູກ ຫຼື ຫຼຸລູກ, ບຳນານ, ເສຍຊີວິດ, ວ່າງງານ ແລະອື່ນໆ; ໃຫ້ກຽດຂື້ນບັນຍາຍວຽກງານປະກັນສັງຄົມ ນຳໂດຍທ່ານ ນາງ ກິ່ງເມືອງ ວົງສາລະວັນ ຮອງຫົວໜ້າພະແນກປະຊາສຳພັນ ຂອງ ຫ້ອງການກອງທຶນປະກັນສັງຄົມແຫ່ງຊາດ (ຫກປຊ) ຊຶ່ງທ່ານໄດ້ລົງເລິກກ່ຽວກັບຄຳແນະນຳວ່າດ້ວຍ ການຈັດຕັ້ງປະຕິບັດກົດໝາຍປະກັນສັງຄົມ ສະບັບເລກທີ 2751/ຮສສ ເວົ້າສະເພາະ ກໍ່ຄື ສິດຜົນປະໂຫຍດທີ່ຈະໄດ້ຮັບ ພາຍຫຼັງທີ່ກ້າວເຂົ້າ ເປັນສະມາຊິກປະກັນສັງຄົມ. ໃນພິທີຍັງໄດ້ມີການສົນທະນາຖາມ-ຕອບ ກ່ຽວກັບບັນດາຂໍ້ສົນໃຈທີ່ຕິດພັນກັບບັນດາລະບຽບການ ແລະ ປະເພດ ການອຸດໜູນ ທີ່ປະກັນສັງຄົມໃຫ້ການຄຸ້ມຄອງ ເປັນຕົ້ນແມ່ນ ອຸດໜູນອຸປະຕິເຫດວຽກງານ ແລະ ອຸປະຕິເຫດເທິງທ້ອງຖະໜົນ, ການເສຍຊີວິດ ໄລຍະຢຸດຈ່າຍເງິນສົມທົບ, ພ້ອມດຽວກັນນັ້ນ ຜູ້ເຂົ້າຮ່ວມຍັງໄດ້ມີບັນດາຂໍ້ສະເໜີ ເປັນຕົ້ນແມ່ນ ການພັກອອກລູກຂອງຜູ້ປະກັນຕົນເພດຍິງ ລະຫວ່າງ ຜູ້ທີ່ເຮັດວຽກຢູ່ພາກລັດຖະກອນ ແລະ ພາກວິສາຫະກິດ ໃຫ້ມີຄວາມເທົ່າທຽມກັນ ແລະ ໂດຍສ່ວນຫຼາຍແມ່ນສະເໜີໃຫ້ສະມາຊິກສາ ມາດເຂົ້າໃຊ້ບໍລິການປິ່ນປົວຢູ່ໂຮງໝໍໃດກໍໄດ້ ໃນເວລາທີ່ມີການເຈັບເປັນ ຄຽງຄູ່ກັບການປັບປຸງຂອດບໍລິການປິ່ນປົວສຸຂະພາບຂອງໂຮງໝໍຄູ່ສັນ ຍາກັບປະກັນສັງຄົມ, ຊຶ່ງທີມງານປະກັນສັງຄົມ ກໍ່ໄດ້ຊີ້ແຈງແຕ່ລະບັນຫາຢ່າງກົງໄປກົງມາ ພ້ອມທັງຮັບເອົາຂໍ້ສະເໜີຕ່າງໆເພື່ອລາຍງານຕໍ່ຂັ້ນເທິງປັບປຸງແກ້ໄຂໃຫ້ແທດເໝາະກັບສະພາບການຕົວຈິງແຕ່ລະໄລຍະ.